ব্রহ্মসংগীত
ব্রহ্মসংগীত হল ব্রাহ্মসমাজের উপাসনার নিমিত্ত রচিত ও গেয় আধ্যাত্মিক সঙ্গীত পদাবলি। ঊনবিংশ শতাব্দীর প্রথম ভাগ থেকে বিংশ শতাব্দীর মধ্যভাগ পর্যন্ত সময় ব্রহ্মসঙ্গীতের রচনাকাল। ‘ব্রহ্মসংগীত’ নামটি ব্রাহ্মসমাজ প্রতিষ্ঠাতা ও প্রথম ব্রহ্মসঙ্গীত রচয়িতা রাজা রামমোহন রায় প্রদত্ত। ১৮২৮ সালে রাজা রামমোহন তাঁর ও তাঁর কয়েকজন বন্ধুর রচিত গান নিয়ে প্রথম ‘ব্রহ্মসঙ্গীত’ নামক এক সঙ্গীত সংকলন প্রকাশ করেন। সাধারণ ব্রাহ্মসমাজ প্রকাশিত উক্ত গ্রন্থের পঞ্চদশ সংস্করণে গানের সংখ্যা ২০১৩।
মহাগণপতি
গাণপত্য সম্প্রদায়ের ছ’টি প্রধান শাখার অন্যতম মহাগাণপত্য সম্প্রদায়ের রক্ষাকর্তা দেবতা হলেন মহাগণপতি। এই সম্প্রদায়ের অনুগামীদের মতে, মহাগণপতি হলেন সর্বশ্রেষ্ঠ সৃষ্টিকর্তা। তাঁরা মনে করেন, ব্রহ্মাণ্ডের সৃষ্টির আগে থেকেই মহাগণপতির অস্তিত্ব রয়েছে এবং প্রলয়ের পরেও তাঁর অস্তিত্ব থাকবে। তিনিই হিন্দু দেবতা ব্রহ্মাকে সৃষ্টি করেছিলেন ব্রহ্মাণ্ড ও অন্যান্য জীব সৃষ্টির কাজে তাঁকে সাহায্য করার জন্য। তাঁরা আরও মনে করেন, যিনি গণেশের এই রূপটির ধ্যান করেন তাঁরা সচ্চিদানন্দ লাভ করতে পারেন।